Source: https://www.najpravo.sk/judikatura/obcianske-procesne-pravo/pravomoc-a-prislusnost-sudu/prikazanie-dedicskej-veci-inemu-sudu-z-dovodu-vhodnosti.html
Timestamp: 2019-10-22 18:31:02+00:00
Document Index: 13212208

Matched Legal Cases: ['súd ', '§ 12', 'súd ', 'súd ', '§ 12', '§ 12', 'čl. 48', 'súd ', 'súd ', '§ 12']

Prikázanie dedičskej veci inému súdu z dôvodu vhodnosti | Právomoc a príslušnosť súdu | Najprávo.sk - najlepší právny poradca
21.3. 2013, 18:24 | najpravo.sk
Za dôvod vhodnosti odôvodňujúci prikázanie dedičskej veci inému súdu je možné považovať aj okolnosť hospodárnosti konania s prihliadnutím na skutočnosť, že dedičia bývajú mimo územný obvod príslušného súdu a predmetom dedičstva je nehnuteľnosť po poručiteľovi nachádzajúca sa v obvode iného súdu.
(uznesenie Najvyššieho súdu SR z 20. decembra 2012, sp. zn. 4 Ndc 29/2012)
Najvyšší súd Slovenskej republiky v dedičskej veci po poručiteľovi A.. B., zomrelom X., naposledy bývajúceho v B., vedenej na Okresnom súde Michalovce pod sp. zn. 15 D 764/2010, o návrhu dedičov na prikázanie veci Okresnému súdu Komárno z dôvodu vhodnosti, takto rozhodol: Prejednanie veci Okresného súdu Michalovce sp. zn. 15 D 764/2010 prikazuje podľa § 12 ods. 2 O.s.p. Okresnému súdu Komárno. Odôvodnenie: Okresný súd Michalovce predložil na rozhodnutie Najvyššiemu súdu Slovenskej republiky návrh dedičov na prikázanie veci inému súdu, a to Okresnému súdu Komárno z dôvodu vhodnosti. Dedičia po poručiteľovi svoj návrh na prikázanie veci inému súdu odôvodnili vysokým vekom a zdravotnými problémami jedného z dedičov a tiež, že nehnuteľnosť, ktorá má byť predmetom dedičského konania o dodatočnom prejednaní dedičstva, sa nachádza v okrese Komárno.
Najvyšší súd Slovenskej republiky príslušný rozhodnúť o tomto návrhu na prikázanie veci (§ 12 ods. 3 O.s.p.), preskúmal vec a dospel k záveru, že návrh na prikázanie veci inému súdu je dôvodný.
Podľa § 12 ods. 2 O.s.p. vec možno prikázať inému súdu toho istého stupňa aj z dôvodu vhodnosti.
Prikázanie (delegácia) veci z dôvodu vhodnosti predstavuje výnimku z práva účastníka občianskeho súdneho konania na zákonného sudcu (čl. 48 ods. 1 Ústavy Slovenskej republiky), ako aj výnimku zo zákonom definovaných kritérií miestnej príslušnosti súdu. Účelom inštitútu delegácie z dôvodu vhodnosti je predovšetkým zabezpečenie hospodárnosti občianskeho súdneho konania alebo jeho zrýchlenie. Dôvody delegácie môžu mať v praxi rozmanitú povahu, najmä však osobnú, zdravotnú, sociálnu alebo finančnú. Vzhľadom na charakter delegácie ako výnimky zo zásady, že vec prejednáva a rozhoduje súd, ktorého príslušnosť vyplýva zo zákonom stanovených kritérií, musí mať však dôvod delegácie vždy výnimočný charakter.
Špecifiká daného prípadu delegáciu veci odôvodňujú. Za dôvod vhodnosti je možné v prejednávanej veci považovať okolnosť hospodárnosti konania s prihliadnutím na skutočnosť, že dedičia bývajú mimo územný obvod Okresného súdu Michalovce a predmetom dedičstva je nehnuteľnosť po poručiteľovi nachádzajúca sa v okrese Komárno. Najvyšší súd Slovenskej republiky preto považoval návrh na prikázanie veci a dedičmi uvádzané dôvody za akceptovateľné a v súlade s podmienkami na prikázanie veci inému súdu z dôvodu vhodnosti.
Najvyšší súd Slovenskej republiky preto návrhu na prikázanie veci v zmysle § 12 ods. 2 O.s.p. vyhovel.
Právní rozhledy 11/2011
Podanie návrhu na prikázanie veci inému súdu z dôvodu vhodnosti príslušným súdom